ஃபாப்ரி முதலில் ஓவியத்திலிருந்து தன்னை அடையாளம் காணத் துவங்கியிருக்கிறார். அரங்க வடிவமைப்பாளராக, நாடக இயக்குநராகத் தொடர்ந்திருக்கிறார். அவரது திரைப்படங்கள் இலக்கிய அடிப்படையை எடுத்துக் கொண்டவை. அவர் எடுத்துக் கொள்கிற படிமங்கள் எல்லாவற்றிலும் இலக்கியப் புழக்கம் உள்ள யாவருக்கும் அதில் ஓடுகிற அச்சு வரிகளைப் படித்து விட முடியும். அவருடைய மனம் தனது படிப்பினால் அனுபவங்களால் வெகு எளிமையாக காட்சிகளை உருவகித்துக் கொண்டு அதி விரைவாக முன்னேறியவாறு இருந்திருக்கும் என்று யூகிக்கிறேன். அவரது படங்கள் அவருக்கு எப்போதும் சிரமமானதாக இருந்திருக்காது என்பது என் துணிபு.